Diari Oficial de la Generalitat Valenciana


Sumari del DOGV 3377, del 20-11-1998 (1998/9672)

ORDRE de 12 de novembre de 1998, de la Conselleria d'Ocupació, Indústria i Comerç, per la qual es convoquen ajudes per a projectes innovadors de modernització en matèria d'ocupació, formació i intermediació laboral.
-----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3377

Data del DOGV
:   20-11-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/9672


Data del document
:   12-11-1998

Organisme emissor
:   Conselleria d'Ocupació, Indústria i Comerç

Tipus de document
:   Ordre

Correcció d'errades

Anàlisi jurídica

ORDRE de 12 de novembre de 1998, de la Conselleria d'Ocupació, Indústria i Comerç, per la qual es convoquen ajudes per a projectes innovadors de modernització en matèria d'ocupació, formació i intermediació laboral. [1998/Q9672]
  
La Comissió Europea és sensible a l'enorme pressió que les noves tecnologies de la informació i comunicació estan exercint en totes les activitats econòmiques i en l'organització de les empreses en tots els seus vessants: comercial, productiva i administrativa.
  
Això incidix de forma particular en el mercat de treball, tant l'actual com el potencial, des de dos flancs: d'una banda cal que els recursos humans accedisquen al coneixement i la utilització de les noves tecnologies i d'una altra, resulta desitjable aprofitar els avantatges que brinden les TIC en aspectes com formació, informació i promoció de l'ocupació.
  
Estos són els objectius que perseguix el Fons Social Europeu: inversió en el desenrotllament de recursos humans i combatre la desocupació i el risc d'exclusió social per als col·lectius menys afavorits. Per a aconseguir eixos objectius cal utilitzar tots els mitjans, la qual cosa inclou lògicament les noves tecnologies de la informació i comunicació.
  
La Generalitat Valenciana compartix amb la Comissió Europea la sensibilitat sobre els efectes que la societat de la informació està provocant sobre el nostre mercat de treball i la seua implantació a ritme vertiginós.
  
Pel que s'ha exposat, mitjançant el cofinançament del Fons Social Europeu procedent de la indexació de les anualitats 98 i 99 del Submarc Comunitari de Suport per a la Comunitat Valenciana, i en el marc del Programa Operatiu de la Comunitat Valenciana 940127ES1, i en virtut de les facultats atribuïdes per l'article 35 de la Llei 5/1983, de 30 de desembre, i l'article 47 del Text Refós de la Llei d'Hisenda Pública de la Generalitat Valenciana,
  
ORDENE
  
Article 1. Objecte i àmbit
  
L'objecte de la present ordre és establir les bases per a la convocatòria d'ajudes cofinançades pel Fons Social Europeu destinades a la redacció i/o execució, durant l'exercici pressupostari de 1999, de projectes innovadors de modernització basats en les noves tecnologies d'informació i comunicació, en matèria d'ocupació, formació i intermediació laboral.
  
Article 2. Accions susceptibles de suport
  
1. Les ajudes establides es destinaran a projectes referits a la definició de sistemes per a optimar els recursos econòmics públics destinats a la informació i orientació, assessorament, formació professional, ocupació i mesures d'acompanyament.
  
2. Les ajudes que s'establixen en la present ordre consistiran en una subvenció de fins al 100% del pressupost del projecte i/o la seua execució.
  
3. Les ajudes previstes seran incompatibles amb qualsevol altra ajuda pública per al mateix projecte.
  
4. La redacció del projecte es realitzarà en el termini màxim de dos mesos a partir de la notificació de la resolució de concessió de l'ajuda.
  
Article 3. Beneficiaris de les ajudes
  
Podran ser beneficiaris de les ajudes totes aquelles persones físiques o jurídiques i entitats privades sense fi de lucre.
  
Article 4. Presentació de sol·licituds i termini
  
1. Les sol·licituds per a l'obtenció de les ajudes regulades en la present ordre hauran d'adreçar-se a la Conselleria d'Ocupació, Indústria i Comerç i es presentaran en el Registre General de la dita Conselleria (c/ Colom, 32, València) o per mitjà de qualsevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Les sol·licituds hauran d'anar acompanyades dels següents documents:
  
1) Documentació acreditativa i identificadora del sol·licitant i, si és procedent, del seu representant legal.
  
2) Memòria explicativa del contingut del projecte i, si és procedent, de les actuacions adreçades a la seua execució, acompanyada de pressupost desglossat d'ambdues actuacions.
  
3) Declaració responsable d'altres ajudes públiques sol·licitades o concedides per a la mateixa finalitat, si n'hi haguera.
  
4) Justificació d'estar al corrent en les obligacions tributàries i davant de la Seguretat Social, en els termes establits en l'Ordre de 30 de maig de 1996 de la Conselleria d'Economia i Hisenda; se n'estendrà la vigència fins a l'acabament del termini de sol·licituds.
  
5) Dades de domiciliació bancària, segons model. (Fitxa de manteniment de tercers.)
  
3. La sol·licitud haurà de presentar-se en el termini d'un mes comptat des de la publicació de la present ordre en el Diari Oficial de la Generalitat Valenciana.
  
4. Quan la sol·licitud no reunisca els requisits assenyalats en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb esta ordre resulte exigible, es demanarà a l'interessat que en el termini de 10 dies, esmene la falta o adjunte els documents preceptius, amb indicació que, si així no ho fa, es considerarà que desistix de la seua petició, i s'hi arxivarà sense més tràmit.
  
Article 5. Criteris de valoració
  
Les sol·licituds seran avaluades d'acord amb les següents condicions dels projectes:
  
1. Contribució a la millora de les possibilitats d'ocupació i adaptació dels treballadors a les necessitats del mercat de treball.
  
2. El caràcter innovador dels projectes presentats.
  
3. Millores que el projecte pretén aconseguir en les metodologies, continguts, pràctiques i dispositius existents.
  
4. La potencialitat de transferència dels resultats.
  
5. La contribució del projecte a la millora de l'atenció ciutadana.
  
6. Capacitat suficient en mitjans materials, humans i organitzatius per a complir els objectius establits en cada projecte i, si és procedent, la seua execució.
  
7. Si és procedent, terminis d'execució del projecte.
  
Article 6. Resolució de concessió de les ajudes
  
La Conselleria d'Ocupació, Indústria i Comerç podrà demanar de la sol·licitant l'aportació addicional d'altres documents o dades aclaridores que estime necessaris per a resoldre la sol·licitud presentada.
  
La competència per a la concessió o denegació de les ajudes previstes en la present ordre, correspon al conseller d'Ocupació, Indústria i Comerç.
  
La resolució de concessió de les ajudes en fixarà expressament la quantia i, si és procedent, els terminis d'execució del projecte i incorporarà, així mateix, les condicions, obligacions i determinacions accessòries a què ha d'ajustar-se el beneficiari.
  
La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
El termini màxim per a resoldre els expedients serà d'un mes a comptar des de la publicació de l'ordre per la qual es fan públiques la línia i dotació màxima destinada a la concessió de les ajudes. Transcorregut el termini sense que s'hi haja dictat resolució, s'entendrà desestimada la sol·licitud de concessió de l'ajuda en els termes previstos en els articles 43 i 44 de la Llei 30/1992.
  
Les resolucions a què es referixen els paràgrafs anteriors esgoten la via administrativa i contra elles podrà interposar-se un recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos a comptar des de l'endemà al de la notificació de la resolució corresponent.
  
Article 7. Resolució d'incidències
  
1. L'òrgan competent per a la concessió de les ajudes previstes en la present ordre resoldrà les incidències que es produïsquen amb posterioritat a la seua concessió com a pròrrogues de terminis, modificacions justificades o qualsevol variació de les condicions particulars de la concessió.
  
2. El beneficiari haurà de comunicar altres ajudes públiques o privades que haguera obtingut o sol·licitat per a la mateixa finalitat amb posterioritat a la data de presentació de la sol·licitud.
  
Article 8. Liquidació de les ajudes
  
1. La liquidació de les ajudes s'efectuarà de la següent manera:
  
1.1 En els supòsits en què la concessió de l'ajuda es destine únicament a la redacció del projecte, el pagament s'efectuarà a l'entrega d'este en el termini establit i certificat de l'òrgan competent que el projecte s'ajusta a les condicions de la concessió.
  
1.2 En els supòsits en què la concessió de la subvenció incloga la redacció del projecte i la seua execució, el pagament s'efectuarà una vegada finalitzada l'execució del projecte i lliurat el sistema d'execució en els terminis establits en la resolució i certificat de l'òrgan competent que el projecte s'ajusta a les condicions de la concessió i del funcionament dels sistemes executats. Així mateix el beneficiari haurà de presentar factures i altres documents acreditatius de la despesa efectuada d'acord amb la normativa vigent.
  
En tot cas, el termini màxim de justificació per al pagament de l'ajuda serà fins al 30 de novembre de 1999.
  
2. Podrà anticipar-se el pagament de l'ajuda amb anterioritat a la redacció del projecte en un 40% de l'import concedit, després de la presentació prèvia pel beneficiari d'aval bancari per la quantia anticipada, constituït d'acord amb la normativa vigent, en els serveis territorials de la Conselleria d'Economia, Hisenda i Administració Pública.
  
Article 9. Obligacions del beneficiari
  
Seran obligacions del beneficiari de les ajudes previstes en la present ordre:
  
1. Realitzar l'activitat que fonamenta la concessió de la subvenció
  
2. Acreditar davant de la Conselleria d'Ocupació, Indústria i Comerç la realització de l'activitat, i també el compliment dels requisits que determinen la concessió o el gaudi de l'ajuda.
  
3. El sotmetiment a les actuacions de control financer que corresponen a la Intervenció General, pel que fa a les subvencions i ajudes concedides.
  
Article 10. Minoració i resolució de les ajudes concedides
  
1. L'incompliment de les obligacions, condicions i terminis establits en la present ordre i en la resolució, podrà donar lloc a la minoració de la subvenció concedida.
  
2. L'incompliment pel beneficiari de qualsevol dels requisits, les condicions i la resta de circumstàncies que van donar lloc a l'atorgament de la subvenció, o la variació de la finalitat de l'actuació i la concessió amb posterioritat a la presentació de la sol·licitud d'altres ajudes públiques, originarà la incoació, per l'òrgan competent per a la concessió de les ajudes, del corresponent expedient que podrà finalitzar, si és procedent, amb la resolució de la subvenció concedida i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
DISPOSICIONS ADDICIONALS
  
Primera
  
La concessió de les ajudes previstes en la present ordre estarà condicionada a l'existència de crèdit adequat i suficient per a això en els pressupostos de la Generalitat Valenciana per a l'exercici 1999.
  
Per a complir allò que s'ha previst en l'article 47.11 del Text Refós de la Llei d'Hisenda Pública i d'acord amb el que establisca la Llei de pressupostos per a 1999, per ordre de la Conselleria d'Ocupació, Indústria i Comerç es faran públiques les línies de crèdit i l'import global màxim destinat per a la concessió de les ajudes previstes en la present disposició.
  
Segona
  
En el cas que els documents exigits que han d'acompanyar la sol·licitud de concessió d'ajudes ja els tinguera qualsevol òrgan de l'administració actuant, el sol·licitant podrà acollir-se a allò que s'ha establit en l'apartat f) de l'article 35 de la Llei 30/1992, de Règim Jurídic de les Administracions i del Procediment Administratiu Comú, sempre que s'hi facen constar la data i l'òrgan o dependència on es presentaren o, si és procedent, s'emeteren, i que no hagen transcorregut més de cinc anys des de l'acabament del procediment a què corresponguen.
  
En els supòsits d'impossibilitat material d'obtindre el document, l'òrgan competent podrà demanar-ne al sol·licitant la presentació o, si de cas hi manca, l'acreditació per uns altres mitjans dels requisits a què es referix el document.
  
DISPOSICIÓ FINAL
  
Única
  
La present ordre entrarà en vigor el dia de la seua publicació en el Diari Oficial de la Generalitat Valenciana.
  
València, 12 de novembre de 1998
  
El conseller d'Ocupació, Indústria i Comerç,